A BIZOTTSÁG 1896/2005/EK RENDELETE
(2005. november 18.)
az 1493/1999/EK tanácsi rendelet 30. cikkében előírt krízislepárlásnak egyes görögországi borokra vonatkozóan történő megindításáról szóló 887/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikke (1) bekezdének f) pontjára,
mivel:
(1)
A 887/2005/EK bizottsági rendelet (2) az 1493/1999/EK rendelet 30. cikke szerinti krízislepárlást nyitott meg bizonyos Görögországban termelt borok esetében.
(2)
Mivel most először alkalmaznak krízislepárlást Görögországban, a rendszer bizonyos anyagi természetű kezdeti nehézségeket mutatott. Előfordulhat, hogy egyes termelők szándékuk ellenére nem tudják lepárlásra szállítani borukat az előírt határidőig. Az intézkedés hatékonysága érdekében szükségessé vált 2006. január 31-ig meghosszabbítani a 887/2005/EK rendelet által a bor lepárlóüzembe szállítására előírt időszakot.
(3)
A 887/2005/EK rendeletet ezért ennek megfelelően módosítani kell.
(4)
Az intézkedés folytonosságának biztosítására indokolt előírni e rendelet 2005. november 15-től történő alkalmazását.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 887/2005/EK rendelet 4. cikke helyébe a következő szöveg lép:
„(1) A jóváhagyott szerződések tárgyát képező bormennyiségeket legkésőbb 2006. január 31-ig a lepárlóüzembe kell szállítani. Az előállított alkoholt a 6. cikk (1) bekezdésének megfelelően legkésőbb 2006. március 15-ig be kell szállítani az intervenciós hivatalba.”
2. cikk
Ez a rendelet az Európai Unió Hivatalos Lapjában való közzétételének napján lép hatályba.
Ezt a rendeletet 2005. november 15-től kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. november 18-án.